ΚΑΝΟΝΙΣΜΌΣ (ΕΚ) αριθ. 751/2004 ΤΗΣ ΕΠΙΤΡΟΠΉΣ
της 22ας Απριλίου 2004
σχετικά με τον καθορισμό ορισμένων γενεσιουργών αιτιών της ισοτιμίας για το έτος 2004 για τη Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία λόγω της προσχώρησής τους στην Ευρωπαϊκή Ένωση
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη;
τη συνθήκη για την ίδρυση της Ευρωπαϊκής Κοινότητας,
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 2 παράγραφος 3,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 41 πρώτο εδάφιο,
Εκτιμώντας τα ακόλουθα:
(1)
Για να εφαρμοστεί η αρχή βάσει της οποίας η γενεσιουργός αιτία της ισοτιμίας καθορίζεται την πρώτη ημέρα της περιόδου στο πλαίσιο της οποίας χορηγούνται ορισμένες ενισχύσεις, η γενεσιουργός αιτία για το 2004, για τη Τσεχική Δημοκρατία, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία, (που στο εξής καλούνται «τα νέα κράτη μέλη»), πρέπει να είναι η ημερομηνία προσχώρησής τους στην Ευρωπαϊκή Ένωση, όσον αφορά τα καθεστώτα στήριξης για τα οποία η γενεσιουργός αιτία της ισοτιμίας είναι η 1η Ιανουαρίου.
(2)
Συνεπώς, κρίνεται σκόπιμο να θεσπιστεί παρέκκλιση, για το έτος 2004, από τις διατάξεις του κανονισμού (ΕΚ) αριθ. 2808/98 της Επιτροπής, της 22ας Δεκεμβρίου 1998, για τις λεπτομέρειες εφαρμογής του γεωργονομισματικού συστήματος του ευρώ στον γεωργικό τομέα (1), του κανονισμού (ΕΚ) αριθ. 2342/1999 της Επιτροπής, της 28ης Οκτωβρίου 1999, για καθορισμό των λεπτομερειών εφαρμογής του κανονισμού 1254/1999 του Συμβουλίου περί κοινής οργάνωσης αγοράς στον τομέα του βοείου κρέατος, όσον αφορά τα καθεστώτα πριμοδοτήσεων (2) και του κανονισμού (ΕΚ) αριθ. 2550/2001 της Επιτροπής, της 21ης Δεκεμβρίου 2001, που περιλαμβάνει λεπτομερείς κανόνες για την εφαρμογή του κανονισμού (ΕΚ) αριθ. 2529/2001 του Συμβουλίου σχετικά με την κοινή οργάνωση της αγοράς στον τομέα του αιγείου και του προβείου κρέατος όσον αφορά τα καθεστώτα πριμοδότησης και τροποποιεί τον κανονισμό (ΕΚ) αριθ. 2419/2001 (3), που αφορούν τις ισοτιμίες στους τομείς του βοείου κρέατος, του αιγείου και του προβείου κρέατος, των ενεργειακών καλλιεργειών, καθώς και για τα διαρθρωτικά ή περιβαλλοντικά μέτρα. Πρέπει επίσης να προβλεφθεί ότι η γενεσιουργός αιτία της ισοτιμίας που πρόκειται να εφαρμοστεί στα νέα κράτη μέλη για τα εν λόγω καθεστώτα στήριξης καθορίζεται την ημέρα έναρξης ισχύος της συνθήκης προσχώρησης του 2003. Συνεπώς, η ισοτιμία πρέπει να καθοριστεί από την Επιτροπή βάσει μέσου όρου ο οποίος υπολογίζεται pro rata temporis των ισοτιμιών που εφαρμόζονται στη διάρκεια του μηνός που προηγείται της ημερομηνίας έναρξης ισχύος.
(3)
Τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχείρισης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Για το έτος 2004, κατά παρέκκλιση από το άρθρο 4 παράγραφοι 1και 2 του κανονισμού (ΕΚ) αριθ. 2808/98, από το άρθρο 43 του κανονισμού (ΕΚ) αριθ. 2342/1999 και από το άρθρο 18 α του κανονισμού (ΕΚ) αριθ. 2550/2001, η γενεσιουργός αιτία της ισοτιμίας στη Δημοκρατία της Τσεχίας, την Εσθονία, την Κύπρο, τη Λεττονία, τη Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία, είναι η ημερομηνία έναρξης ισχύος της συνθήκης προσχώρησης του 2003 για τη μετατροπή σε εθνικό νόμισμα των ακόλουθων ποσών:
α)
των ποσών διαρθρωτικού ή περιβαλλοντικού χαρακτήρα που αναφέρονται στο άρθρο 4 παράγραφος 2 του κανονισμού (ΕΚ) αριθ. 2808/98·
β)
των ποσών των πριμοδοτήσεων και των ενισχύσεων του τομέα του βοείου κρέατος που προβλέπονται στα άρθρα 4, 5, 6, 11, 13 και 14 του κανονισμού (ΕΚ) αριθ. 1254/1999 του Συμβουλίου (4)·
γ)
των ποσών των πριμοδοτήσεων και των ενισχύσεων του τομέα του προβείου και του αιγείου κρέατος που προβλέπονται στα άρθρα 4, 5 και 11 του κανονισμού (ΕΚ) αριθ.2529/2001 του Συμβουλίου (5)·
δ)
της ενίσχυσης στις ενεργειακές ενέργειες που προβλέπεται στον τίτλο IV κεφάλαιο 5 του κανονισμού (ΕΚ) αριθ. 1782/2003 του Συμβουλίου (6).
Η ισοτιμία που πρέπει να χρησιμοποιηθεί αντιστοιχεί στον μέσο όρο pro rata temporis των ισοτιμιών που εφαρμόζονται κατά τον μήνα που προηγείται της έναρξης ισχύος της συνθήκης προσχώρησης του 2003 και καθορίζεται από την Επιτροπή κατά την διάρκεια του επόμενου μήνα.
Άρθρο 2
Ο παρών κανονισμός αρχίζει να ισχύει υπό την επιφύλαξη και από την ημερομηνία έναρξης ισχύος της συνθήκης προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Απριλίου 2004.